text: Mor og to døtre taget for butikstyveri i Tønder
  01 marts 2016 kl. 14.10
  Kvickly i Tønder har tirsdag formiddag tilbageholdt en mor og hendes to voksne døtre med en taske fyldt med tøj fra butikken.
  En 43-årig kvinde og hendes to døtre på henholdsvis 20 og 23 år blev tirsdag formiddag tilbageholdt i Tønder, da de var på vej ud af Kvickly med en taske fyldt med tøj.
  - De havde taget en masse tøj med i prøverummet, taget skiltene af det og puttet det i tasken, fortæller vagtchef ved Syd- og Sønderjyllands Politi Erik Lindholdt til TV SYD.
  Kvinderne, der alle var danske, blev genkendt efter at have gjort noget lignende i butikken søndag. Her blev de fanget på overvågningskamera. Politiet mistænker dem for flere lignende tilfælde - alle i Kvickly.
  